Welvaart: SA behou sy plek op ranglys | Netwerk24
Welvaart: SA behou sy plek op ranglys
Deur Niel Joubert 28 September 2017 16:18
Ná ’n swakker 2015 het finansiële bates in 2016 met 7,1% gegroei tot ’n nuwe rekordhoogtepunt van €170 000 miljard, volgens Allianz. Grafika: Pixabay
Suid-Afrika is steeds nr. 36 uit 50 lande wat betref welvaart, dieselfde posisie wat hy die vorige jaar beklee het.
Dit is volgens die Allianz Global Wealth Report van 2017, die agtste sodanige verslag wat die bates en laste van huishoudings in 50 lande bestudeer.
Suid-Afrika se posisie op die ranglys bly dieselfde weens die markte se flou groei van 4,7%. Hoewel die groei effens hoër was as ’n jaar gelede, was dit minder as die inflasiekoers van 6,6%, volgens die verslag.
Op internasionale vlak was 2016 ’n polities onstabiele en onstuimige jaar, maar private welvaart het dit afgeskud: Ná ’n swakker 2015 het finansiële bates in 2016 met 7,1% gegroei tot ’n nuwe rekordhoogtepunt van €170 000 miljard, volgens Allianz.
Suid-Afrika se netto finansiële bates per capita is R111 640, wat hoër is as al die ander Brics-lande, behalwe China. Suid-Afrikaners se netto finansiële bates het egter met slegs 5,3% gegroei gedurende die jaar – een van die stadigste koerse onder die Brics-lande en minder as die gemiddelde van gevorderde markte.
Die groei in skuld het verlangsaam tot 3,2%, wys die verslag, wat daarop dui dat “Suid-Afrikaanse huishoudings dissipline met skuld toegepas het”.
Die gevolg is dat die skuldverhouding vir die eerste keer in tien jaar tot onder 45% geval het. Dit bly egter oor die algemeen hoog en hoër as die gemiddelde van 35% in ander ontluikende lande.
Luidens die verslag moet Suid-Afrika se “relatief hoë gemiddelde welvaart met ’n knippie sout geneem word, want dit is een van die lande waar welvaart oneweredig versprei is”.
“Meer as 70% van alle netto finansiële bates word besit deur 10% van die bevolking boaan die welvaartsleer.”
Meer oor: Ekonomie | Bates | Ongelykheid | Welvaart
Nuwe rykste vrou leef soos kluisenaar
Welvaart: Onseker tye bied geleenthede
Vroue: Hier’s jou 3 stappe na finansiële veiligheid
Welvaart: 4 maniere om jou geld te beskerm